Diari Oficial de la Generalitat Valenciana


Sumari del DOGV 2789, del 11-07-1996 (1996/838758)

ACORD de 4 de juliol de 1996, del Govern Valencià, pel qual es modifiquen els estatuts de la mercantil València Ciència i Comunicacions, SA.
--------------------------------------------------------------------------------------------------------------------------------------------

### Dades del document

Número de DOGV
:   2789

Data del DOGV
:   11-07-1996

Secció del DOGV
:   ALTRES DISPOSICIONS

Número del document
:   1996/838758


Data del document
:   04-07-1996

Organisme emissor
:   Conselleria d'Economia i Hisenda

Tipus de document
:   Acord

Anàlisi jurídica

ACORD de 4 de juliol de 1996, del Govern Valencià, pel qual es modifiquen els estatuts de la mercantil València Ciència i Comunicacions, SA.   
El Govern Valencià, en la reunió del dia 4 de juliol de 1996, adoptà l'acord següent:  
El Reial Decret Legislatiu 1.564/1989, de 22 de desembre, pel qual s'aprova el Text Refós de la Llei de Societats Anònimes, estableix, en l'article 144, que la modificació dels estatuts correspon acordar-la a la junta general d'accionistes .  
La Generalitat Valenciana és l'únic soci de la mercantil València Ciència i Comunicacions, SA, per això correspon al Govern Valencià, constituït en junta general universal d'accionistes, l'adopció de l'acord de modificació dels estatuts de la societat, de conformitat amb el que estableixen els estatuts de la societat, aprovats pel Decret 225/1991, de 9 de desembre, del Govern Valencià.  
Per tot això, el Govern Valencià, reunit a València el dia 4 de juliol de 1996, com a junta general d'accionistes , amb caràcter d'universal, de la mercantil València Ciència i Comunicacions, SA, accepta els següents punt de l'ordre del dia de la sessió:  
1. Acordar la modificació de l'article 1 dels estatuts de la societat, per la qual la companyia passa a denominar-se d'ara endavant Ciutat de les Arts i de les Ciències, SA.  
2. Acordar la modificació de l'article 4 dels estatuts de la societat, per adaptar-lo als nous projectes de la Generalitat Valenciana de la Ciutat de les Arts i de les Ciències.  
3. Autoritzar el president del consell d'administració per a realitzar els actes que siguen necessaris per a l'execució del que s'ha acordat en aquesta reunió, atorgant per a això, si escau, les escriptures públiques corresponents i instar-ne la inscripció en el registre mercantil.  
4. Autoritzar el secretari del consell d'administració de València Ciència i Comunicacions, SA, per a certificar el contingut de l'acta d'aquesta junta universal d'accionistes i dels acords que s'hi han pres.  
S'hi troben presents tots els socis de la societat, ja que en tractar-se d'una empresa pública de la Generalitat, aquesta és soci únic.  
Després de l'oportuna deliberació i no havent-hi intervencions la constància de les quals se sol·licite, el Govern Valencià, en qualitat de junta general d'accionistes, amb caràcter d'universal, per unanimitat  
ACORDA  
Primer  
Modificar l'article 1 dels estatuts de la societat, per canviar la denominació social de València Ciència i Comunicacions, SA, que d'ara endavant es denominarà Ciutat de les Arts i de les Ciències, SA.  
L'article 1 dels estatuts de la societat queda redactat de la forma següent:  
«Article 1  
La societat es denomina Ciutat de les Arts i de les Ciències, SA.  
Es configura com a empresa de la Generalitat Valenciana, d'acord amb l'article 5.2 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana.»  
Segon  
Es modifica l'article 4 dels estatuts de la societat, per adaptar-lo als nous projectes de la Generalitat Valenciana de la Ciutat de les Arts i de les Ciències.  
L'article 4 dels estatuts queda redactat de la forma següent:  
«Article 4  
La societat tindrà per objecte:  
1.A. La promoció, l'organització i la gestió de les activitats que requerisca la preparació, la construcció i la posada en funcionament dels projectes de la Generalitat Valenciana de la Ciutat de les Arts i de les Ciències de València.  
B. La promoció, l'organització i la gestió de l'explotació de les activitats i dels serveis que s'han de desenvolupar en els immobles i instal·lacions que integren els projectes a què es fa referència en el paràgraf anterior.  
2. La societat podrà desenvolupar les activitats integrants dels seu objecte social, totalment o parcialment, de manera indirecta, mitjançant la titularitat d'accions o participacions en societats amb objecte idèntic o anàleg. Així mateix, podrà constituir amb els mateixos fins altres societats en què participen qualsevol altres entitats públiques o privades i/o persones físiques o jurídiques.  
Tot el que siga necessari es farà a través dels professionals oportuns amb títol oficial.»  
Tercer  
Autoritzar el president del consell d'administració per a realitzar els actes que siguen necessaris per a l'execució del que s'ha acordat en aquesta reunió, atorgant per a això, si escau, les escriptures públiques corresponents i instar-ne la inscripció en el registre mercantil.  
Quart  
Autoritzar el secretari del consell d'administració per a certificar el contingut de l'acta d'aquesta junta universal d'accionistes i dels acords que s'hi han pres.  
Acords aquests que es transcriuen literalment.  
No havent-s'hi debatut més assumptes que els ressenyats en l'ordre del dia, s'aprova l'acta corresponent a aquesta reunió de la junta general d'accionistes, amb caràcter d'universal de la mercantil València Ciència i Comunicacions, SA.  
València, 4 de juliol de 1996  
El conseller secretari del Govern Valencià,  
JOSÉ JOAQUíN RIPOLL SERRANO